b'\n_START_ARTICLE_\nLuger\n_START_SECTION_\nRazvoj\n_START_PARAGRAPH_\nKolenarica Luger je uporabljala kolenasti zaklep, ki ga je prvotno zasnoval Hugo Borchardt za pi\xc5\xa1tolo C93 (prva komercialno uspe\xc5\xa1na polavtomatska pi\xc5\xa1tola) na strelivo 7,65x25. Georg Luger je skraj\xc5\xa1al kolenasti zaklep in tulec naboja (z 25 na 21 mm), kar je znatno pove\xc4\x8dalo prakti\xc4\x8dnost te pi\xc5\xa1tole. Njegova konstrukcija se je hitro uveljavila tako na voja\xc5\xa1kem kot tudi civilnem trgu. Leta 1900 je tovarna DWM svoji novi pi\xc5\xa1toli dodelila blagovno znamko Parabellum, kar v latin\xc5\xa1\xc4\x8dini pomeni za vojno.\n_START_SECTION_\n\xc5\xa0vica\n_START_PARAGRAPH_\nZa uvedbo Lugerja se je najprej odlo\xc4\x8dila vojska nevtralne \xc5\xa0vice, ki je med letoma 1900 in 1906 nabavila dobrih 5.000 kosov modela 1900 v kalibru 7,65 mm Parabellum. Od leta 1906 je bil v oboro\xc5\xbeitvi tudi izbolj\xc5\xa1an M1906, s proizvodnjo katerega so leta 1917 pri\xc4\x8deli tudi v doma\xc4\x8dem Bernu (Waffenfabrik Bern). Od leta 1929 so proizvajali tudi poenostavljeni model 06/29. Po uvedbi 9 mm pi\xc5\xa1tole SIG 49 leta 1949 se Lugerjev \xc5\xa1e niso znebili in so jih uporabljali \xc5\xa1e naprej, v sedemdeseta leta.\n_START_SECTION_\nBolgarija\n_START_PARAGRAPH_\nZa nakup Lugerjev M1900 (7,65 mm) se je leta 1902 ali 1903 odlo\xc4\x8dila tudi Kraljevina Bolgarija, in sicer za 200 kosov. Po tem se je leta 1908 odlo\xc4\x8dila za ponovni, a znatnej\xc5\xa1i nakup 1.250 Lugerjev (novi model, 7,65 mm) za \xc4\x8dastni\xc5\xa1ko rabo, pred prvo balkansko vojno pa za nakup \xc5\xa1e dodatnih 10.000, tokrat v kalibru 9 mm Parabellum (P08 s posebnim nastavkom za vrvico). Vsi bolgarski Lugerji so na zaklepu ozna\xc4\x8deni z bolgarskim grbom.\n_START_SECTION_\nNem\xc4\x8dija\n_START_PARAGRAPH_\nLeta 1904 je pri\xc5\xa1lo do sprejema Lugerja v Nem\xc5\xa1ko vojno mornarico. Mornari\xc5\xa1ki Luger je imel 15 cm dolgo cev, uporabljal je naboj kalibra 9 mm in imel poseben nastavljivi merek, nastavljiv za razdalje 100 ali 200 metrov. V obdobju 1904-1918 je bilo v nem\xc5\xa1ki tovarni DWM izdelanih okoli 62.000. V kompletu za to razli\xc4\x8dico je bilo poleg toka in drugega pribora \xc5\xa1e snemljivo kopito, ki je omogo\xc4\x8dalo natan\xc4\x8dnej\xc5\xa1e streljanje._NEWLINE_Nem\xc5\xa1ka vojska se je za sprejem Lugerja kot svoje osnovne pi\xc5\xa1tole odlo\xc4\x8dila 22. avgusta leta 1908 pod oznako P08 (Pistole 1908). P08 je klasi\xc4\x8dna razli\xc4\x8dica te pi\xc5\xa1tole, saj ima (kratko) 10-cm cev, nima samodejne ro\xc4\x8dajne varovalke za stisk (ta je zna\xc4\x8dilna za prej\xc5\xa1nje modele) in je v kalibru 9 mm Parabellum. Cesarske Lugerje sta izdelovali tovarni DWM in Erfurt. Do leta 1919 jih je DWM izdelal 665.000, Erfurt pa 492.000._NEWLINE_Poleg mornari\xc5\xa1kega in voja\xc5\xa1kega modela je bil, tik pred vojno, leta 1913 uveden \xc5\xa1e artilerijski Luger (Lange Pistole 08 (LP 08)). Od drugih razli\xc4\x8dic se hitro lo\xc4\x8di po svoji 20 cm dolgi cevi in merku, name\xc5\xa1\xc4\x8denem na cevi, ki je nastavljiv do optimisti\xc4\x8dnih 800 m. Prvotno je bil namenjen le (poljskim) topni\xc4\x8darjem in letalcem. Uporabljali so ga tudi v utrdbah, kasneje pa so ga v svoje roke dobili tudi mitraljezci in podmorni\xc4\x8darji. Artilerijski Luger je imel v kompletu \xc5\xa1e snemljivo kopito in dodatni 32-strelni pol\xc5\xbeasti nabojnik, ki je bil uveden komaj leta 1917. Do leta 1918 jih je tovarna DWM izdelala okoli 180.000, okoli 25.000 pa so jih izdelali v Erfurtu leta 1914._NEWLINE_Po koncu prve svetovne vojne je bila proizvodnja Lugerjev za nekaj \xc4\x8dasa omejena. Stroje in orodje za izdelavo Lugerjev so se iz Erfuta preselili v podjetje Simson, ki je takrat lahko proizvajalo omejeno koli\xc4\x8dino pi\xc5\xa1tol za vojsko in policijo. DWM je dobil dovoljenje za omejeno komercialno proizvodnjo. Poleg dveh glavnih so Lugerje nekoliko slab\xc5\xa1e kakovosti izdelovala tudi manj\xc5\xa1a nem\xc5\xa1ka oro\xc5\xbearska podjetja, ta predvsem za izvoz. V tem \xc4\x8dasu so prav tako obnavljali starej\xc5\xa1e Lugerje, to so t. i. Lugerji z dvema letnicama._NEWLINE_Ko so leta 1933 na oblast pri\xc5\xa1li nacisti se je proizvodnja hitro postavila na noge. Proizvodnjo podjetja Simson je prevzelo podjetje Krieghoff, proizvodnjo DWMja (takratni BKIW) pa je prevzelo podjetje Mauser. Nova proizvajalca sta za potrebe nem\xc5\xa1ke vojske in policije izdelovala izklju\xc4\x8dno Lugerje P08. Od oktobra leta 1935 do konca druge vojne sta Mauser in Krieghoff izdelala preko milijon kosov te pi\xc5\xa1tole, levji dele\xc5\xbe pripada Mauserju.'